<classify> MPANGO wa serikali wa kusambaza gesi asili kwenye mikoa mitano ili kuhakikisha Tanzania inatumia rasilimali hiyo kuelekea uchumi wa kati wa viwanda umekamilika.Hayo yalielezwa na Naibu Waziri wa Nishati, Subira Mgalu pichani wakati akizungumza kwenye mkutano uliojadili utafiti wa matumizi ya gesi nchini uliofanywa kwa miaka mitatu na Shirika la Maendeleo la Kimataifa la Japan JICA. Alisema mpango huo ambao utakuwa ni wa majaribio kukamilika kwake kunatokana na matokeo ya utafiti huo wa JICA.Mgalu aliitaja mikoa hiyo kuwa ni Arusha, Dodoma, Tanga, Kilimanjaro na Morogoro na kuwa lengo la serikali ni kuhakikisha mikoa yote Tanzania inapata nishati hiyo kwa matumizi mbalimbali.Alieleza kuwa mpaka sasa Tanzania imegundua kuwa na gesi asili yenye ujazo futi za ujazo trilioni 57.Gesi hii sasa tunaitengenezea mkakati wa matumizi yake, mpaka sasa gesi asili inazalisha megawati 800 za umeme kati ya megawati 1,601 za umeme zinazozalishwa nchini, alifafanua.Alisema tayari wameanza matumizi ya gesi hiyo kwenye magari takribani 2,000 huku kukiwa na vituo viwili vya gesi na inatarajia kujenga vituo hivyo maeneo mbalimbali nchini.Gesi asili inatusaidia pia kutunza mazingira hasa kwenye kupikia ambapo mpaka sasa Shirika la Petroli TPBC, limesambaza miundombinu ya gesi ya kupikia majumbani kwenye mikoa ya Lindi, Mtwara, Dar es Salaam na Pwani, alisema Naibu Waziri Mgalu.Kuhusu matumizi ya gesi viwandani Mgalu alisema viwanda zaidi ya 50 vimeunganishwa na gesi asili ili kusaidia uzalishaji wa mbolea.Huu ni mradi mkubwa tunategemea lifespan yake kuwa ya muda mrefu pia hadi mwaka 2046 tangu kuanza kwa mradi huu mwaka 2017, alisema.Kwa upande wake, Kamishna wa Maendeleo ya Petroli na Gesi, Adam Zuberi alisema Tanzania ipo kwenye wakati sahihi hivyo jitihada za makusudi zinafanyika kufikisha gesi asili kwenye mikoa yote Tanzania.Mshauri wa Taasisi ya Nishati na Uchumi kutoka Japan, Kensuke Kanekinyo alisema awamu ya kwanza ya mradi huo imetumia Dola Milioni mbili za Marekani kwa miaka mitatu na kuongeza kuwa gharama za mradi wote ni Dola za Marekani milioni 250 zitakazotumika kupeleka gesi mikoa yote.  <topic>: kitaifa 